ZAPISNIK

3. sjednice Vijeća Mjesnog odbora Kupinečki Kraljevec I.
12. kolovoza 2021. (četvrtak), 

s početkom u 20,00 sati
Nazočni članovi Vijeća: Žarko Vučak, Ivana Pogačić, Stjepan Barić, Lucija Josipović i Darko Pereković.
Zapisnik vodi: Lidija Špišić, stručni referent za rad tijela mjesne samouprave.

Ostali nazočni: LJ.J.

Predsjedava Žarko Vučak, predsjednik Vijeća.

         Predsjednik pozdravlja nazočne, konstatira da je nazočno 5 od ukupno 5 članova Vijeća, što znači da Vijeće može pravovovaljano odlučivati te otvara 3. sjednicu Vijeća. Iznosi da današnjoj sjednici nazoči građanka gđa. LJ.J. te ju upoznaje s odredbama Pravila i Poslovnika koje propisuju uvjete nazočenja i prava prisustvovanja građana sjednicama vijeća mjesnih odbora.
         LJ.J. pozdravlja članove Vijeće te iznosi problem plavljenja dvorišta svog stambenog objekta u ulici Kraljevečki brijegi V. odvojak te zamolbama koje je u cilju rješavanje navedene problematike prethodne četiri godine upućivala bivšem predsjedniku Vijeća Mjesnog odbora, bivšoj predsjednici Vijeća Gradske četvrti Brezovica, predstavnicima Zagrebačkih cesta i Komunalnom redarstvu. Izražava nezadovljstvo što problem nije riješen unatoč njezinim učestalim molbama i pozivima te moli nove članove Vijeća da riješe probleme stanovnika u ulici Kraljevečki brijegi V odvojak. Moli da se problematika  ulice Kraljevečki brijegi uvrsti kao točka dnevnog reda na sjednici.
      Stjepan Barić napominje da su oduvijek zemljišta u navedenom dijelu naselja bila plavljena budući da se nalaze u nizinskom dijelu naselja te da su tu bile livade na kojima su napravljeni stambeni objekti.

      Predsjednik Vijeća zahvaljuje na izlaganju gđi. LJ.J. te ju upoznaje s mogućnošću građana za primanje kod predsjednika u terminu dežurstva u sjedištu Mjesnog odbora.
      Predlaže da Vijeće započne s  radom te da se prije utvrđivanja dnevnog reda usvoji zapisnik 2. sjednice.

      Bez rasprave, jednoglasno (5 “za”), Vijeće prihvaća tekst zapisnika 2. sjednice.

      Predsjednik Vijeća konstatira da su svi članovi primili prijedlog dnevnog reda, predlaže dopunu dnevnog reda sa slijedećim točkama: “Realizacija Plana komunalnih aktivnosti Gradske četvrti Brezovica u 2021”. i “Realizacija dogradnje Područne škole u Kupinečkom Kraljevcu”  te otvara raspravu. 
    Obzirom da nema drugih prijedloga, daje dopunu dnevnog reda na usvajanje.
    Vijeće je jednoglasno (5 “za”) usvojilo prijedlog dopune dnevnog reda.
    Predsjednik Vijeća daje na usvajanje novi prijedlog dnevnog reda. 

    Vijeće jednoglasno (5 “za”) usvojilo 
dnevni red
      1. Prijedlog zaključka o davanju suglasnosti predsjedniku Vijeća Mjesnog odbora za 
          izdavanje odobrenja za jednokratna korištenja prostora mjesne samouprave

2. Prijedlog zaključka za sklapanje ugovora s domarom za razdoblje listopad-prosinac 2021.

3. Prijedlog zaključka o davanju mišljenja  na Prijedlog odluke o izmjeni Odluke o naknadi 

    predsjednicima, potpredsjednicima i članovima vijeća gradskih četvrti i vijeća mjesnih 

    odbora  

4. Prijedlog zaključka o davanju mišljenja na Nacrt prijedloga odluke o izmjenama i 

    dopunama Odluke o davanju u zakup i na drugo korištenje površina javne namjene  

5. Preporuke o načinu rada i međusobnoj suradnji vijeća gradskih četvrti, vijeća mjesnih 

    odbora i Gradskog ureda za mjesnu samoupravu

6. Prijedlog zaključka o potrebi žurnog uređenja odvodnje oborinskih voda u ulici 

    Kraljevečki brijegi

7. Realizacija Plana komunalnih aktivnosti Gradske četvrti Brezovica u 2021.

8. Realizacija dogradnje Područne škole Kupinečki Kraljevec
      9.  Obavijesti, pitanja i prijedlozi

Ad 1)   Prijedlog zaključka o davanju suglasnosti predsjedniku Vijeća Mjesnog odbora za 
          izdavanje odobrenja za jednokratna korištenja prostora mjesne samouprave

          Predsjednik Vijeća navodi da su članovi Vijeća primili Prijedlog zaključka u pisanom obliku te otvara raspravu.
Obzirom da se nitko ne javlja za riječ, daje Prijedlog na glasovanje.
          Vijeće jednoglasno (5 “za”) donosi 
ZAKLJUČAK
1. Vijeće Mjesnog odbora Kupinečki Kraljevec I. suglasno je da predsjednik Vijeća u 

    razdoblju između sjednica, može samostalno odlučiti o zahtjevima za jednokratnim 

    korištenjem prostora mjesne samouprave, Mrakov breg 1.

2. O jednokratnom korištenju prostora iz točke 1. ovog zaključka Gradski ured za mjesnu 

    samoupravu izdati će odobrenje o korištenju.

3. Predsjednik Vijeća dužan je izvijestiti Vijeće o svakom zahtjevu na prvoj idućoj sjednici.

Ad 2) Prijedlog zaključka za sklapanje ugovora s domarom za razdoblje listopad-prosinac 2021.
         Predsjednik Vijeća, Žarko Vučak obrazlaže Prijedlog zaključka te otvara raspravu.

Potpredsjednica Vijeća, Ivana Pogačić iznosi potrebu angažmana osobe za čišćenje objekta mjesne samouprave.

         Žarko Vučak iznosi da ukoliko započne dogradnja Područne škole tijekom čega bi se nastava održavala u objektu mjesne samouprave, da će o čišćenju objekta razgovarati sa ravnateljem Osnovne škole Brezovica.
Obzirom da se nema drugih prijedloga, daje Prijedlog na usvajanje.

Vijeće je jednoglasno (5 „za“) donijelo
ZAKLJUČAK
o prijedlogu sklapanja ugovora s domarom za skrb o prostoru mjesne samouprave, 

MO Kupinečki Kraljevec I., Mrakov breg 1
1. Vijeće Mjesnog odbora Kupinečki Kraljevec I., na zahtjev Gradskog ureda za mjesnu samoupravu, od 22. srpnja 2021., preispitalo je potrebu za obavljanje domarskih poslova za skrb o prostru objekta mjesne samouprave, MO Kupinečki Kraljevec I, Mrakov breg 1.

2. Vijeće smatra da je i dalje za učinkovito korištenje i održavanje objekta mjesne samouprave, MO Kupinečki Kraljevec I, Mrakov breg 1,  nužno imati domara.
3. Za obavljanje domarskih poslova, za razdoblje listopad – prosinac 2021, Vijeće Mjesnog odbora predlaže da se sklopi ugovor s dosadašnjim domarom Markom Pajas.  

      4. Ovaj zaključak dostavlja se Vijeću Gradske četvrti Brezovica na dalje postupanje.
                                            O b r a z l o ž e n j e

Vijeće Mjesnog odbora na zahtjev Gradskog ureda za mjesnu samoupravu od 22. srpnja 2021., preispitalo je potrebu za obavljanje domarskih poslova za skrb o prostoru objekta mjesne samouprave, MO Kupinečki Kraljevec I. Kako se radi o objektu s velikom satnicom korištenja, kao i brojem korisnika,  Vijeće smatra da je i dalje za učinkovito korištenje i održavanje objekta mjesne samouprave MO Kupinečki Kraljevec I nužno imati domara. Naime, na katu objekta je dvorana namijenjena za sport i rekreaciju koju uz Sportsko društvo Kupinečki Kraljevec „Sport za sve“ koristi i Osnovna škola Brezovica za potrebe izvođenja nastavnih i vannastavnih aktivnosti područne škole Kupinečki Kraljevec. Dvorana je opremljena sa sportskom opremom i spravama za vježbanje. Za provedbu sportskih aktivnosti koristi se i sanitarni čvor u prizemlju, kao i mala soba kao priručno skladište sportskih rekvizita. 

Budući da prostor koristi više korisnika nužno je prostor svakodnevno nadgledati kako bi se kontroliralo odgovorno korištenje ( rasvjeta, grijanje, stanje inventara) te poduzimale radnje za tekuće održavanje objekta. 

Obzirom na gore navedeno, za  obavljanje domarskih poslova za razdoblje listopad –prosinac 2021., Vijeće Mjesnog odbora predlaže da se sklopi ugovor s dosadašnjim domarom Markom Pajas.  

Ad 3) Prijedlog zaključka o davanju mišljenja  na Prijedlog odluke o izmjeni Odluke o 
           naknadi predsjednicima, potpredsjednicima i članovima vijeća gradskih četvrti i vijeća
           mjesnih odbora  

          Predsjednik Vijeća konstatira da su članovi Vijeća uz ovu točku primili Prijedlog zaključka u pisanom obliku sa prilozima te ih upoznaje sa visinom naknada članova vijeća mjesnih odbora u prethodnim mandatnim razdobljima.
         Lucija Josipović iznosi da je infomirana od strane Marine Ivandić, predsjednice Odbora za izbor i imenovanja, da će vijeća dobiti veće ovlasti te da će dobiti svoj proračun s kojim će samostalno raspolagati.
          Obzirom da se nitko ne javlja za riječ, predsjednik Vijeća daje Prijedlog zaključka na usvajanje.

          Vijeće je jednoglasno (5 „za) donijelo
Z A K LJ U Č A K

o davanju mišljenja na Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora

          1. Vijeće Mjesnog odbora Kupinečki Kraljevec I. razmotrilo je Prijedlog odluke o 

              izmjeni Odluke o naknadi predsjednicima, potpredsjednicima i članovima vijeća 

              gradskih četvrti i vijeća mjesnih odbora.

	
	2. Vijeće Mjesnog odbora Kupinečki Kraljevec  I. daje pozitivno mišljenje na 
   Prijedlog  odluke o izmjeni Odluke o naknadi predsjednicima, potpredsjednicima i
   članovima vijeća gradskih četvrti i vijeća mjesnih odbora.

	
	

	
	

	
	3. Ovaj zaključak dostavlja se Vijeću Gradske četvrti Brezovica na dalje postupanje.


Ad 4) Prijedlog zaključka o davanju mišljenja na Nacrt prijedloga odluke o izmjenama i 
     dopunama Odluke o davanju u zakup i na drugo korištenje površina javne namjene  

       Predsjednik Vijeća konstatira da su članovi Vijeća uz ovu točku primili Prijedlog zaključka sa prilozima u pisanom obliku. Obrazlaže Prijedlog zaključka te iznosi da iz ovog Nacrta prijedloga odluke ostaje neriješen način na koji vijeće mjesnog odbora prilikom organizacije manifestacije može dodijeliti posao ugostitelju. Otvara raspravu.
      U raspravi sudjelovali:Darko Pereković, Ivana Pogačić i Lucija Josipović.

      Obzirom da nema prijemjedbi ni novih prijedloga, predsjednik Vijeća daje Prijedlog zaključka na usvajanje.

      Vijeće je jednoglasno (5 “za”) donijelo

Z A K LJ U Č A K

o davanju mišljenja na Nacrt prijedloga odluke o izmjenama i dopunama Odluke o davanju u zakup i na drugo korištenje površina javne namjene

	
	1.Vijeće Mjesnog odbora Kupinečki Kraljevec I. razmotrilo je Nacrt prijedloga odluke o izmjenama i dopunama Odluke o davanju u zakup i na drugo korištenje površina javne namjene.

2. Vijeće Mjesnog odbora Kupinečki Kraljevec I. daje pozitivno mišljenje na Nacrt prijedloga odluke o izmjenama i dopunama Odluke o  davanju u zakup i na drugo korištenje površina javne namjene.



	
	3. Ovaj zaključak dostavlja se Vijeću Gradske četvrti Brezovica na dalje postupanje.


Ad 5) Preporuke o načinu rada i međusobnoj suradnji vijeća gradskih četvrti, vijeća mjesnih 
          odbora i Gradskog ureda za mjesnu samoupravu

              Predsjednik Vijeća konstatira da su članovi Vijeća u pisanom obliku primili preporuke o načinu rada i međusobnoj suradnji vijeća gradskih četvrti, vijeća mjesnih odbora i Gradskog ureda za mjesnu samoupravu.
Ad 6) Prijedlog zaključka o potrebi žurnog uređenja odvodnje oborinskih voda u ulici 

    Kraljevečki brijegi

           Predsjednik Vijeća, Žarko Vučak obrazlaže Prijedlog zaključka. Otvara raspravu.

Lucija Josipović pita treba li navedeni zaključak potvrditi Vijeće Gradske četvrti Brezovica. 

           Žarko Vučak odgovara da nije nužno te da su Zagrebačke ceste stava da stanje kolnika ulica Grančarske i Kraljevečki brijegi nije sigurno za promet, odn. podržavaju prijedlog Vijeća Mjesnog odbora da je potrebna rekonstrukcija.

           Darko Pereković pita ima li saznanja kada će se realizirati asfalterski program, obzirom da je Vijeće Mjesnog odbora donijelo zaključak da se iz navedenog programa asfaltira kolnik ulice Kraljevečki brijegi u dijelu gdje je izvedena kanalizacija.

           Žarko Vučak iznosi da će se u ponedjeljak čuti sa predstavnicima Zagrebačkih cesta, kad bude očevid, tražit će zamjenu poklopaca šahtova odvodnje sa čvršćim  budući da poklopci lupaju prilikom prolaska vozila, barem u dijelu prometnice gdje su stambeni objekti. Nadalje, ističe se da bez izrade tehničke dokumentacije može raditi samo održavanje prometnice te da bi bilo idealno da se odvodnja oborinskih voda izvrši prije rekonstrukcije kolnika. Tražit će da se zaključak uvrsti na dnevni red prve iduće sjednice Vijeća Gradske četvrti Brezovica. 
          Nakon rasprave, Vijeće je jednoglasno (5 “za”) donijelo
ZAKLJUČAK
o potrebi žurnog uređenja odvodnje oborinskih voda u ulici Kraljevečki brijegi 

1) Vijeće Mjesnog odbora potaknuto nedavnim ponovnim plavljenjem ulice Kraljevečki brijegi, opasnosti za sigurnost prometa te velikim nezadovoljstvom i negodovanjem građana ponovo je raspravilo stanje oborinske odvodnje u ulici Kraljevečki brijegi od raskrižja s Kraljevečkom cestom do k.br. 40. 

2) Vijeće ponovo izražava ogorčenost stanjem i nepoduzimanjem, od strane nadležnih, nikakvih mjera za rješavanje problema oborinskih voda u navedenom dijelu ulice.  

3) Vijeće traži da se izradi potrebna tehnička dokumentacija za cjelovito rješavanje oborinske odvodnje u navedenom dijelu ulice (zamjene odvodnih cijevi s cijevima potrebnog profila ispod nogostupa gdje je to potrebno, izrada dodatnih slivnika i prepusta, izrada vodnih komora s ispustom) te da se za isto u odgovarajućim programima Grada osiguraju financijska sredstva za izvođenje radova. 

4) Zbog plavljenja ulice, kao i okućnica uz ulicu već kod manjih oborina, Vijeće traži da se odmah pristupi iz sredstva održavanja prometnica izvođenju nužnih radova kako bi se bar djelomično poboljšala situacija. Urgentno je potrebno  postaviti nove cijevi na raskrižju s III odvojkom (izvođač radova kanalizacije Palir postavio je drenažnu cijev malog profila), ukloniti sve nakupine koje su detektirane snimkom koju je napravila Vodoopskrba i odvodnja d.o.o. te otvoriti nogostup kod raskrižja s IV odvojkom kako bi se vidjelo stanje uz vodnu komoru. Na mjestu kod kanala Hrvatskih voda preko puta kb.  8 potrebno je napraviti šaht s ispustom u kanal.  

O b r a z l o ž e n j e
Vijeće Mjesnog odbora potaknuto nedavnim ponovnim plavljenjem ulice Kraljevečki brijegi, opasnosti za sigurnost prometa te velikim nezadovoljstvom i negodovanjem građana ponovo je raspravilo stanje oborinske odvodnje u ulici Kraljevečki brijegi od raskrižja s Kraljevečkom cestom do k.br. 40. 

Vijeće je u nekoliko navrata kroz zadnjih 6 godina upozoravalo na problem plavljenja ceste – ulice Kraljevečki brijegi kao i okućnica od V odvojka ulice  prema Gradu. Iz Plana komunalnih aktivnosti Gradske četvrti Brezovica  su na desnoj strani ulice podignuti ulazi u dvorišta te je donekle spriječeno plavljenje okućnica i kuća. No, uzrok plavljenja ulice i opasnost za odvijanje prometa je ostao i nitko ga ne želi rješavati. Naime, cijevi ispod nogostupa u dužini stotinjak metara od k.b. 30 do kb.40 (izvedene su u sklopu projekta uređenja autobusnih stanica)  nemaju dovoljan kapacitet ili su začepljene ostacima betona i drugog građevinskog materijala što je potvrđeno snimkom Vodoopskrbe i odvodnje d.o.o. ispred i iza te dionice su postavljene cijevi šireg profila, a izvođene su u sklopu zadnje rekonstrukcije ceste prije 14 godina. Uz navedeno na raskrižju s III odvojkom tvrtka Palir koja je izvodila kanalizaciju umjesto betonskih cijevi postavlja drenažnu cijev još užeg profila. Nakon toga već kod malih količina oborina voda izbija iz šahta kod k.b. 40. Kako se već spomenutom snimkom Vodoopskrbe i odvodnje, utvrdilo da u cijevima ima nešto betona i ostalog smeća  konstatirano je „Nije samo Palir kriv“. Nakon tog više nitko od nadležnih nije ništa poduzimao. Vijeće Mjesnog odbora tražilo je u više navrata  da se dodatno  napravi snimka stanja u razini raskrižja s IV odvojkom pa čak i osiguralo sredstva u PKA. U dva navrata je vijeće tu dionicu stavilo u prioritete za Plan komunalnih aktivnosti Gradske četvrti Brezovica, no  Zagrebačke ceste nisu izradile troškovnik s obrazloženjem da će „otvoriti nogostup i vidjet što napraviti. No, osim znaka „voda na cesti“, koji je u međuvremenu nestao, ništa nije poduzimano. 

 Uz navedenu dionicu zbog manjeg profila cijevi na kraju nogostupa s istočne strane ulice kao i izvedenog kolnog ulaza za deponiju tvrtke Palir, kod većih oborina voda umjesto da ulazi u njih  izbija iz šahtova i  dalje teče prometnicom.  U nekoliko navrata preložili smo vrlo jednostavno rješenje tako da se nasuprot k.b. 8  odnosno kod  kanala Hrvatskih voda koji je obnovljen prije nekoliko  godina  izvede  nova vodna komora  u nogostupu s izljevom u kanal s čime bi se  znatno povećao  protok vode ispod nogostupa s istočne strane ulice. U tom dijelu potrebno je izraditi još nekoliko šahtova za prihvat vode u cjevovod ispod prometnice. Predložili  smo i izradu prijeklopa ceste kako bi se dio vode s iz cjevovoda zapadne strane ceste izlio u navedeni kanal. 

Nakon rasprave Vijeće ponovo izražava ogorčenost stanjem i nepoduzimanjem, od strane nadležnih, nikakvih mjera za rješavanje problema oborinskih voda u navedenom dijelu ulice.  

Vijeće traži da se izradi potrebna tehnička dokumentacija za cjelovito rješavanje oborinske odvodnje u navedenom dijelu ulice (zamjene odvodnih cijevi s cijevima potrebnog profila ispod nogostupa gdje je to potrebno, izrada dodatnih slivnika i prepusta, izrada vodnih komora s ispustom) te da se za isto u odgovarajućim programima Garada osiguraju financijska sredstva za izvođenje radova. 

Zbog plavljenja ulice kao i okućnica uz ulicu već kod manjih oborina Vijeće traži da se odmah pristupi iz sredstva održavanja prometnica izvođenju nužnih radova kako bi se bar djelomično poboljšala situacija. Urgentno je potrebno  postaviti nove cijevi na raskrižju s III odvojkom (izvođač radova kanalizacije Palir postavio je drenažnu cijev malog profila), ukloniti sve nakupine koje su detektirane snimkom koju je napravila Vodoopskrba i odvodnja d.o.o. te otvoriti nogostup kod raskrižja s IV odvojkom kako bi se vidjelo stanje uz vodnu komoru. Na mjestu kod kanala Hrvatskih voda preko puta k.b. 8 potrebno je napraviti šaht s ispustom u kanal.  

Ad 7)  Realizacija Plana komunalnih aktivnosti Gradske četvrti Brezovica u 2021.   

          Lucija Josipović iznosi da će uređivanje kolnika i oborinske odvodnje u ulici Radovina započeti 1. rujna budući da  vlasnik novog stambenog objekta radi parkiralište.
         Darko Pereković pita što je sa izradom projektne dokumentacije za zacjevljenje jarka oborinske odvodnje u ulici Tratinarski put.
         Predsjednik Vijeća, Žarko Vučak iznosi da se zadužuje Gradski ured za mjesnu samoupravu da informira Vijeće Mjesnog odbora u kojoj je fazi realizacija navedene akcije.

         Stjepan Barić informira članove Vijeća da ima pismeno obećanje bivše predsjednice Vijeća da će oborinska odvodnja biti dovršena do 31. prosinca 2020.

         Žarko Vučak iznosi da je u Planu komunalnih aktivnosti Gradske četvrti Brezovica osigurano 570.000,00 kn za gradnju kanalizacije u novom odvojku ulice Kraljevečki brijegi. Mišljenja je, da ukoliko nije raspisan natječaj, da se na idućoj sjednici donese zaključak o prenamjeni sredstava.

         Ivana Pogačić smatra da bi navedena sredstava trebalo prenamijeniti za rješavanje vodoopskrbe i odvodnje u ulicama Kraljevečki brijegi V i VI odvojak te da se Vijeće treba angažirati da se  to riješi obzirom da su neka kućanstva u navedenim odvojcima već četvrdesetak godina.

         Žarko Vučak upoznaje nazočne sa osobnim angažmanom i nastojanjima koje je poduzimao da se riješi pitanje vodoopskrbe i odvodnje u navedenim ulicama dok je  obnašao dužnost predsjednika Vijeća Gradske četvrti Brezovica  i Vijeća Mjesnog odbora u predzadnjem sazivu kada je dužnost predsjednice Vijeća Mjesnog odbora vršila Mirjana Šolić te da će po pitanju rješavanja navedene problematike tražit prijem novog predsjednika Vijeća Gradske četvrti Brezovica. Također upoznaje članove Vijeća da se akcije koje idu u realizaciju putem javne nabave ne uvrštavaju u prenamjenu sredstava Plana komunalnih aktivnosti u rujnu radi dulje procedure te je sasvim izvjesno da ih se neće moći realizirati, odn. trebalo bi ih prenositi u iduću godinu. Obzirom na navedeno, za prenamjenu sredstava treba predlagati akcije koje izvode podružnice Zagrebačkog holdinga – Zrinjevac i Zagrebačke ceste. Što se tiče izgradnje nastavka gradnje kanalizacije u ulici Kraljevečki brijegi, tražit će sastanak sa predstavnicima Vodoopskrbe i odvodnje d.o.o. te će tražiti da mu odgovore zašto se za projekt vodoopskrbe i odvodnje ne može ishoditi građevinska dozvola za ulicu Kraljevečki brijegi VI odvojak.

Cilj Vijeća Mjesnog odbora je da sredstva Plana komunalnih aktivnosti osigurana za realizaciju akcija na području Mjesnog odbora Kupinečki Kraljevec I. ne propadnu, već ukoliko ih nije moguće realizirati, prenamjene za druge akcije, stoga će na idućoj sjednici predložiti prenamjenu o čemu odlučuje Vijeće Gradske četvrti Brezovica.  

Ad 8) Realizacija dogradnje Područne škole Kupinečki Kraljevec

           Predsjednik Vijeća, Žarko Vučak navodi da će tražiti predsjednika Vijeća Gradske četvrti da žurno ispita u kojoj fazi je natječaj za dogradnju Područne škole u Kupinečkom Kraljevcu. Također će tražiti Vladimira Ivičeka da o navedenom postavi pitanje na idućoj sjednici Gradske  Skupštine Grada Zagreba budući da su sredstva osigurana u Proračunu Grada Zagreba.
Ad 9) Obavijesti, pitanja i prijedlozi
          Lucija Josipović upoznaje nazočne sa novim načinom imenovanja članova školskih i domskih odbora  kojima je Grad Zagreb osnivač.
          Nakon kraće rasprave svih članova Vijeća, predsjednik predlaže Luciju Josipović za člana Školskog odbora Osnovne škole te obrazlaže Prijedlog. Otvara raspravu.

          Obzirom da su se svi članovi složili s prijedlogom, predsjednik Vijeća utvrđuje Prijedlog zaključka te isti daje na usvajanje.

          Vijeće je jednoglasno (5 “za”) donijelo

ZAKLJUČAK

o prijedlogu kandidata za člana Školskog odbora Osnovne škole Brezovica

1. Vijeće Mjesnog odbora Kupinečki Kraljevec I. razmotrilo je pozivno pismo 

   gradonačelnika Grada Zagreba o novoj praksi imenovanja članova školskih i domskih 

   odbora ustanova kojima je Grad Zagreb osnivač. 

2. Vijeće podržava novi princip imenovanja budući da ima za cilj veću uključenost škole u

     lokalnu zajednicu i istodobno povećanje prisutnosti mjesne samouprave u upravljanju 

     školom. 

3. Za obavljanje dužnosti člana Školskog odbora Osnovne škole Brezovica, koji će 

    predstavljati Mjesni odbor Kupinečki Kraljevec I., Vijeće predlaže  Luciju Josipović. 

4. Ovaj zaključak dostavlja se Gradonačelniku Grada Zagreba.
O b r a z l o ž e n j e
Vijeće Mjesnog odbora Kupinečki Kraljevec I. razmotrilo je pozivno pismo gradonačelnika Grada Zagreba o novoj prksi imenovanja članova školskih i domskih odbora ustanova kojima je Grad Zagreb osnivač. Vijeće podržava novi princip imenovanja budući da ima za cilj veću uključenost škole u lokalnu zajednicu i istodobno povećanje pristunosti mjesne samouprave u upravljanu školom.

Sjedište OŠ Brezovica je u Brezovici, no u sklopu iste djeluju i  područne škole u mjesnim odoborima Kupinečki Kraljevec I., Demerje, Odranski Obrež I Dragonožec. U ukupnom izboru članova školskog odbora prisustvo lokalne osobe upoznate s problemima i područnih škola (a ne samo glavne unutar Brezovice) te zainteresirane za boljitak svih doprinjelo bi boljoj upoznatosti i pokrivenosti svih aspekata oko upravljanja. Zbog povećanja prisutnosti mjesne samouprave u upravljanju školom koju Grad želi, a mi podržavamo, Vijeće smatra da bar jednog člana treba imenovati iz mjesnog odbora u kojem djeluje područna škola.

Stoga, Vijeće Mjesno odbora Kupnečki Kraljevec I. za obavljanje dužnosti člana Školskog odbora Osnovne škole Brezovica predlaže Luciju Josipović.

Lucija Josipović diplomirani je inženjer grafiške tehnologije, stručnjak u marketing i komunikacijama s više od dvadeset godina iskustva i aktivan član lokalne zajednice. Član je Športskog društva Kupinečki Kraljevec koje je i svojim djelovanjem, pogotovo u posljednje vrijeme veći dio rada (univerzalna škola sporta, sportske igre, vježbanje), posvećuje radu s djecom školskog uzrasta. Ima dvoje djece koja su završila OŠ Brezovica i veći dio tih godina bila je i predstavnik razreda u Razrednom vijeću te je dobro upoznata sa svim problemima s kojima su se susretali. Aktivan je član zajednice i u ekološki osviještenim aktivnostima i spremna volontirati i dati svoj doprinos za boljitak ljudi i poboljšanje života u zajednici.

   Potpredsjednica Vijeća, Ivana Pogačić iznosi problem ispuštanja septičkih jama. Obzirom na vrlo lošu dinamiku izgradnje mreže odvodnje otpadnih voda, smatra da bi trebalo izvršiti pritisak na šefa Komunalnog redarstva u cilju rješavanja ovog problema. Nadalje, pita  mora li to potaknuti Vijeće Mjesnog odbora.
     Budući da većina Mjesnog odbora nema izgrađenu mrežu odvodnje otpadnih voda, Lucija Josipović pita može li Vijeće Mjesnog odbora tražiti da Grad plati trošak pražnjenja septičkih jama.

      Stjepan Barić navodi da se ne slaže s prijedlogom te je mišljenja da svako kućanstvo ima obvezu o svom trošku izgraditi i prazniti septičke jame, a slaže se s činjenicom da dinamika izgradnje kanalizacije nije nimalo zadovoljajuća.
      Žarko Vučak iznosi da je u mandatnom razdoblju 2009.-2013., kad je obnašao dužnost predsjednika Vijeća Mjesnog odbora i člana Vijeća Gradske četvrti Brezovica, upravo u pokušaju rješavanja navedene problematike, uspio ishoditi da se u računu vodoopskrbe i odvodnje ne plaća naknada za slivne vode što bi bila mjesečna ušteda cca 15 kn. Na njegovo traženje da Grad financira trošak odvoza otpadne vode, Grad nije pristao.

      Ivana Pogačić navodi da je po Zakonu Grad Zagreb dužan platiti trošak odvoza otpadne vode. 

      Žarko Vučak predlaže da za iduću sjednicu pripremi Prijedlog zaključka te se u njemu pozove na odredbe Zakona koji to propisuje.

      Lucija Josipović iznosi da će u suradnji s Ivanom Pogačić za iduću sjednicu pripremiti Prijedlog zaključka vezano uz rješavanje ove problematike.
     Stjepan Barić iznosi problematiku zapuštenih imanja te pita tko je nadležan za rješavanje iste.
      Žarko Vučak odgovara da je Grad Zagreb nadležan za rješavanje navedene problematike.
      Darko Pereković iznosi da je komunalni redar nadležan ako je ugrožena javna površina, a poljoprivredni redar za zapuštene površine veće od 1000 m².
      Ivana Pogačić iznosi nužnost rješavanja problematike smeća na igralištu kod Područne škole. Mišljenja je da  bi trebalo pozvat roditelje za dogovor o rješavanju navedenog problemu ili treba postaviti još kanti za otpad ili češće pražnjenje.
      Žarko Vučak iznosi da nije za povećanje broja pražnjenja budući da će povećati trošak održavanja te zadužuje Gradski ured za mjesnu samoupravu da dostavi članovima Vijeća informaciju koliko puta mjesečno Zrinjevac treba prazniti kante za otpad.           
    Obzirom da se nitko ne javlja za riječ, predsjednik, Žarko Vučak zaključuje rad 3. sjednice Vijeća te zahvaljuje na radu svim članovima Vijeća Mjesnog odbora.

    Dovršeno u 21,36 sati.

